CELEX: E2020C0090
Language: mt
Date: 2020-07-15 00:00:00
Title: Deċiżjoni tal-Awtorità ta’ Sorveljanza Tal-EFTA Nru 90/20/COL tal-15 ta’ Lulju 2020 li temenda, għall-mija u s-seba’ darba, ir-regoli proċedurali u sostantivi fil-qasam tal-għajnuna mill-istat, billi temenda u ttawwal ċerti linji gwida dwar l-għajnuna mill-Istat [2020/1576]

29.10.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 359/16
               
            
         DEĊIŻJONI TAL-AWTORITÀ TA’ SORVELJANZA TAL-EFTA
         Nru 90/20/COL
         tal-15 ta’ Lulju 2020
         li temenda, għall-mija u s-seba’ darba, ir-regoli proċedurali u sostantivi fil-qasam tal-għajnuna mill-istat, billi temenda u ttawwal ċerti linji gwida dwar l-għajnuna mill-Istat [2020/1576]
         L-AWTORITÀ TA’ SORVELJANZA TAL-EFTA (“ASE”),
         Wara li kkunsidrat il-Ftehim dwar iż-Żona Ekonomika Ewropea (“il-Ftehim ŻEE”), u b’mod partikolari l-Artikoli 61 sa 63 u l-Protokoll 26,
         Wara li kkunsidrat il-Ftehim bejn l-Istati tal-EFTA dwar l-istabbiliment ta’ Awtorità ta’ Sorveljanza u Qorti tal-Ġustizzja (“il-Ftehim dwar is-Sorveljanza u l-Qorti”), u b’mod partikolari l-Artikolu 24 u l-Artikolu 5(2)(b), u
         Wara li kkunsidrat il-Protokoll 3 tal-Ftehim dwar is-Sorveljanza u l-Qorti (“il-Protokoll 3”), u b’mod partikolari l-Artikolu 1(1) tal-Parti I.
         BILLI:
         Skont l-Artikolu 24 tal-Ftehim dwar is-Sorveljanza u l-Qorti, l-ASE għandha ddaħħal fis-seħħ id-dispożizzjonijiet tal-Ftehim ŻEE li jikkonċernaw l-għajnuna mill-Istat.
         Skont l-Artikolu 5(2)(b) tal-Ftehim dwar is-Sorveljanza u l-Qorti, l-ASE għandha toħroġ avviżi jew linji gwida dwar kwistjonijiet indirizzati fil-Ftehim ŻEE, jekk dan il-Ftehim jew il-Ftehim dwar is-Sorveljanza u l-Qorti jipprevedi dan b’mod speċifiku jew jekk l-ASE tqis li jkun meħtieġ.
         Il-linji gwida li ġejjin dwar l-għajnuna mill-Istat adottati mill-ASE bħala parti mill-inizjattiva dwar il-Modernizzazzjoni tal-Għajnuna mill-Istat, se jiskadu fl-aħħar tal-2020:
         
                     (a)
                  
                  
                     Il-Linji Gwida dwar l-għajnuna reġjonali mill-Istat għall-2014-2020 (1),
                  
               
                     (b)
                  
                  
                     Il-Linji Gwida dwar l-għajnuna mill-Istat biex tippromwovi investimenti ta’ finanzjament ta’ riskju (2),
                  
               
                     (c)
                  
                  
                     Il-Linji Gwida dwar l-għajnuna mill-Istat għall-protezzjoni ambjentali u l-enerġija 2014-2020 (3),
                  
               
                     (d)
                  
                  
                     Linji Gwida għall-analiżi tal-kompatibilità mal-funzjonament tal-Ftehim ŻEE tal-Għajnuna mill-Istat biex tippromwovi l-eżekuzzjoni ta’ proġetti importanti ta’ interess komuni Ewropew (4),
                  
               
                     (e)
                  
                  
                     Linji gwida dwar l-assigurazzjoni fuq żmien qasir ta’ esportazzjonijiet bi kreditu (5) u
                  
               
                     (f)
                  
                  
                     Il-Linji Gwida dwar l-għajnuna mill-Istat għas-salvataġġ u r-ristrutturar ta’ impriżi mhux finanzjarji f’diffikultà (6).
                  
               Fil-kuntest tal-Patt Ekoloġiku u tal-Aġenda Diġitali, il-Kummissjoni Ewropea, (“il-Kummissjoni”) diġà ħabbret l-intenzjoni tagħha li tirrevedi serje ta’ linji gwida sa tmiem l-2021.
         Fit-2 ta’ Lulju 2020, il-Kummissjoni adottat Komunikazzjoni dwar l-estensjoni u l-emendi tal-Linji Gwida dwar l-għajnuna reġjonali mill-Istat għall-2014–2020, il-Linji Gwida dwar l-għajnuna mill-Istat biex tippromwovi investimenti ta’ finanzjament ta’ riskju, il-Linji Gwida dwar l-għajnuna mill-Istat għall-protezzjoni ambjentali u l-enerġija, il-Linji Gwida dwar l-għajnuna mill-Istat għas-salvataġġ u r-ristrutturar ta’ impriżi mhux finanzjarji f’diffikultà, il-Komunikazzjoni dwar Kriterji għall-analiżi tal-kompatibilità mas-suq intern tal-għajnuna mill-Istat biex tippromwovi l-eżekuzzjoni ta’ proġetti importanti ta’ interess Ewropew komuni, il-Komunikazzjoni tal-Kummissjoni — Qafas għall-għajnuna mill-Istat għar-riċerka u l-iżvilupp u l-innovazzjoni u l-Komunikazzjoni tal-Kummissjoni lill-Istati Membri dwar l-applikazzjoni tal-Artikolu 107 u 108 tat-Trattat dwar il-Funzjonament tal-Unjoni Ewropea għall-assigurazzjoni għall-esportazzjoni bi kreditu għal żmien qasir (7).
         Biex tipprovdi prevedibbiltà u ċertezza legali, waqt li kienet qed tħejji għal aġġornament futur tar-regoli dwar l-għajnuna mill-Istat, il-Kummissjoni kkunsidrat xieraq li testendi l-perjodu ta’ applikazzjoni tal-linji gwida tagħha, li jikkorrispondu mal-linji gwida tal-ASE elenkati fil-punti (a) - (e) hawn fuq, sal-aħħar tal-2021. Il-Kummissjoni estendiet il-perjodu ta’ applikazzjoni tal-linji gwida li jikkorrispondu għal dawk elenkati fil-punt (f), il-Linji Gwida dwar l-għajnuna mill-Istat għas-salvataġġ u r-ristrutturar ta’ impriżi mhux finanzjarji f’diffikultà, sa tmiem l-2023.
         L-estensjoni ta’ dawk ir-regoli se tippermetti lill-Kummissjoni tiffinalizza l-evalwazzjoni ta’ dawk ir-regoli flimkien ma’ regoli oħra dwar l-għajnuna mill-Istat adottati bħala parti mill-inizjattiva tal-Modernizzazzjoni tal-Għajnuna mill-Istat. Fis-7 ta’ Jannar 2019, il-Kummissjoni nediet l-evalwazzjoni ta’ dawn ir-regoli, fil-forma ta’ “kontroll tal-idoneità”. Abbażi tar-riżultat ta’ dik l-evalwazzjoni, il-Kummissjoni mbagħad se tkun f’pożizzjoni tiddeċiedi jekk ittawwalx jew taġġornahomx aktar.
         Wara li jiġu kkunsidrati l-konsegwenzi ekonomiċi u finanzjarji li l-pandemija tal-COVID-19 jista’ jkollha fuq l-impriżi, il-Kummissjoni kkunsidrat li huma meħtieġa wkoll adattamenti temporanji ta’ xi Linji Gwida dwar l-għajnuna mill-Istat. B’mod partikolari, fil-qafas tal-Linji Gwida dwar l-għajnuna mill-Istat reġjonali għall-2014–2020, il-Linji Gwida dwar l-għajnuna mill-Istat għall-protezzjoni ambjentali u l-enerġija 2014–2020, il-Komunikazzjoni - Kriterji għall-analiżi tal-kompatibilità mas-suq intern tal-għajnuna mill-Istat biex tippromwovi l-eżekuzzjoni ta’ proġetti importanti ta’ interess Ewropew komuni (IPCEI) u l-Qafas għall-għajnuna mill-Istat għar-riċerka u l-iżvilupp u l-innovazzjoni (8), impriżi li ma kinux f’diffikultà fil-31 ta’ Diċembru 2019, iżda li saru impriżi f’diffikultà wara l-31 ta’ Diċembru 2019 għandhom ikunu eliġibbli skont dawk il-linji gwida sat-30 ta’ Ġunju 2021.
         Fir-rigward tal-Linji Gwida dwar l-għajnuna mill-Istat għall-protezzjoni ambjentali u l-enerġija 2014–2020, it-tnaqqis drastiku fil-prezzijiet tal-elettriku minħabba l-pandemija tal-COVID-19 jista’ jwassal għal sitwazzjonijiet fejn l-intensità tal-użu tal-elettriku tal-impriżi tista’ tonqos. F’dak il-każ, l-impriża tista’ titlef l-eliġibbiltà taħt it-Taqsima 3.7.2 (tnaqqis immirat fil-finanzjament ta’ appoġġ għall-enerġija minn sorsi rinnovabbli għal raġunijiet ta’ kompetittività) meta jiġi applikat l-Anness 4 għall-kalkolu tal-GVA (il-Valur Miżjud Gross) u l-intensità tal-użu tal-elettriku fil-livell tal-impriża. Għalhekk il-Kummissjoni kkunsidrat li l-metodi ta’ kalkolu li se jintużaw jenħtieġ li jiġu adattati biex dan jiġi indirizzat b’mod xieraq.
         Dawn l-emendi u estensjonijiet għall-Komunikazzjonijiet tal-Kummissjoni huma wkoll ta’ rilevanza għaż-Żona Ekonomika Ewropea.
         Għandha tiġi żgurata l-applikazzjoni uniformi tar-regoli taż-ŻEE dwar l-għajnuna mill-Istat fiż-Żona Ekonomika Ewropea skont l-objettiv tal-omoġeneità stabbilit fl-Artikolu 1 tal-Ftehim ŻEE.
         Skont il-punt II taħt l-intestatura “ĠENERALI” fil-paġna 11 tal-Anness XV tal-Ftehim ŻEE, l-ASE, wara konsultazzjoni mal-Kummissjoni, għandha tadotta atti li jikkorrispondu ma’ dawk adottati mill-Kummissjoni.
         Wara li kkonsultat mal-Kummissjoni Ewropea,
         Wara li kkonsultat mal-Istati tal-EFTA taż-ŻEE,
         ADOTTAT DIN ID-DEĊIŻJONI:
         
            Artikolu 1
            Ir-regoli sostantivi fil-qasam tal-għajnuna mill-Istat jiġu emendati kif ġej:
            
                        (1)
                     
                     
                        Il-Linji Gwida dwar l-għajnuna reġjonali mill-Istat għall-2014–2020 huma emendati kif ġej:
                        
                                    (a)
                                 
                                 
                                    Fil-paragrafu 18, tiżdied is-sentenza li ġejja:
                                    “Dawn il-Linji Gwida, madankollu, japplikaw għal impriżi li ma kinux f’diffikultà fil-31 ta’ Diċembru 2019 iżda li saru impriżi f’diffikultà fil-perjodu mill-1 ta’ Jannar 2020 sat-30 ta’ Ġunju 2021.”
                                 
                              
                                    (b)
                                 
                                 
                                    Il-punti li ġejjin jiddaħħlu wara l-paragrafu 156:
                                    
                                                “(a)
                                             
                                             
                                                Fid-dawl tal-iskadenza tal-validità tal-mapep nazzjonali tal-għajnuna reġjonali fil-31 ta’ Diċembru 2020, l-Awtorità tistieden lill-Istati tal-EFTA taż-ŻEE jinnotifikaw lill-Awtorità sal-15 ta’ Settembru 2020 bl-intenzjoni tagħhom li jestendu l-validità tal-mapep nazzjonali tal-għajnuna reġjonali tagħhom.
                                             
                                          
                                                (b)
                                             
                                             
                                                Wara l-approvazzjoni tal-esternsjoni tal-mapep nazzjonali tal-għajnuna reġjonali sal-31 ta’ Diċembru 2021, l-Istati tal-EFTA taż-ŻEE jistgħu jiddeċiedu li jestendu l-iskemi eżistenti approvati fuq il-bażi tal-Linji Gwida preżenti. Kwalunkwe estensjoni ta’ skemi bħal dawn trid jiġi nnotifikat lill-Awtorità fi żmien xieraq qabel id-data tal-iskadenza tagħhom.”
                                             
                                          
                              
                  
                        (2)
                     
                     
                        Fil-linji Gwida dwar l-għajnuna mill-Istat biex tippromwovi investimenti ta’ finanzjament ta’ riskju, il-paragrafu 174 jinbidel b’dan li ġej:
                        
                                    “174.
                                 
                                 
                                    L-Awtorità tapplika l-prinċipji stabbiliti f’dawn il-Linji Gwida għall-valutazzjoni tal-kompatibbiltà tal-għajnuna kollha għall-finanzjament ta’ riskju li se tingħata mill-1 ta’ Lulju 2014 sal-31 ta’ Diċembru 2021.”
                                 
                              
                  
                        (3)
                     
                     
                        Il-Linji Gwida dwar l-għajnuna mill-Istat għall-protezzjoni ambjentali u l-enerġija 2014–2020 huma emendati kif ġej:
                        
                                    (a)
                                 
                                 
                                    Fil-paragrafu 11, tiżdied is-sentenza li ġejja:
                                    “Dawn il-Linji Gwida, madankollu, għandhom japplikaw għal impriżi li ma kinux f’diffikultà fil-31 ta’ Diċembru 2019 iżda li saru impriżi f’diffikultà fil-perjodu mill-1 ta’ Jannar 2020 sat-30 ta’ Ġunju 2021.”
                                 
                              
                                    (b)
                                 
                                 
                                    Il-paragrafu 103 huwa sostitwit b’dan li ġej:
                                    
                                                “103.
                                             
                                             
                                                Dawn il-Linji Gwida japplikaw għall-perjodu sal-31 ta’ Diċembru 2021. Madankollu, huma jenħtieġ li jippreparaw il-bażi biex jintlaħqu l-objettivi stipulati fil-Qafas tal-2030. B’mod partikolari, huwa mistenni li matul il-perjodu bejn l-2020 u l-2030 sorsi ta’ enerġija rinnovabbli stabbiliti se jalimentaw il-grilja bi prezzijiet kompetittivi, bl-implikazzjoni li sussidji u eżenzjonijiet mill-ibbilanċjar tar-responsabbiltajiet jenħtieġ li jitneħħew gradwalment b’mod digressiv. Dawn il-Linji Gwida huma konsistenti ma’ dak l-objettiv u se jiżguraw it-tranżizzjoni lejn twassil kosteffikaċi permezz ta’ mekkaniżmi bbażati fuq is-suq.”
                                             
                                          
                              
                                    (c)
                                 
                                 
                                    Il-paragrafu 237 huwa sostitwit b’dan li ġej:
                                    
                                                “(237)
                                             
                                             
                                                Dawn il-Linji Gwida se jiġu applikati mill-1 ta’ Lulju 2014 u jissostitwixxu l-Linji Gwida dwar l-għajnuna mill-Istat għall-protezzjoni ambjentali ppubblikati fl-10 ta’ Ġunju 2010 (*1). Huma se jkunu applikabbli sal-31 ta’ Diċembru 2021.”
                                             
                                          
                                       (*1)  ĠU L 144, 10.6.2010, p. 1 u s-Suppliment taż-ŻEE Nru 29, 10.6.2010, p. 1."
                        
                                 
                              
                                    (d)
                                 
                                 
                                    L-Anness 4 huwa emendat kif ġej:
                                    
                                                (i)
                                             
                                             
                                                Il-paragrafu 2 huwa sostitwit b’dan li ġej:
                                                
                                                            “(2)
                                                         
                                                         
                                                            Għall-finijiet tal-applikazzjoni tat-Taqsima 3.7.2, l-Istati tal-EFTA taż-ŻEE jistgħu jużaw:
                                                            
                                                                        (a)
                                                                     
                                                                     
                                                                        il-medja aritmetika tal-aktar tliet snin riċenti li għalihom hija disponibbli data tal-GVA;
                                                                     
                                                                  
                                                                        (b)
                                                                     
                                                                     
                                                                        il-medja aritmetika ta’ sentejn magħżula mill-aktar tliet snin riċenti li għalihom hija disponibbli data tal-GVA, dment li dan il-metodu jiġi applikat bl-istess mod għall-benefiċjarji kollha.
                                                                     
                                                                  
                                                      L-Awtorità tikkunsidra li l-bidla minn kalkolu skont il-metodu (a) għall-metodu (b) ma tikkostitwix bidla notifikabbli.”
                                             
                                          
                                                (ii)
                                             
                                             
                                                Il-paragrafu 5 huwa sostitwit b’dan li ġej:
                                                
                                                            “(5)
                                                         
                                                         
                                                            Għall-kalkolu tal-konsum tal-elettriku tal-impriża, għandhom jintużaw il-valuri referenzjarji għall-effiċjenza tal-konsum tal-elettriku għall-industrija fejn disponibbli. Jekk mhux disponibbli, l-Istati tal-EFTA taż-ŻEE jistgħu jużaw:
                                                            
                                                                        (a)
                                                                     
                                                                     
                                                                        il-medja aritmetika tal-aktar tliet snin riċenti li għalihom hija disponibbli data.
                                                                     
                                                                  
                                                                        (b)
                                                                     
                                                                     
                                                                        il-medja aritmetika ta’ sentejn magħżula mill-aktar tliet snin riċenti li għalihom hija disponibbli data, dment li dan il-metodu jiġi applikat bl-istess mod għall-benefiċjarji kollha.
                                                                     
                                                                  Il-Kummissjoni tikkunsidra li l-bidla minn kalkolu skont il-metodu (a) għall-metodu (b) ma tikkostitwix bidla notifikabbli.”
                                                         
                                                      
                                          
                              
                  
                        (4)
                     
                     
                        Fil-Linji Gwida dwar l-għajnuna mill-Istat għas-salvataġġ u r-ristrutturar ta’ impriżi mhux finanzjarji f’diffikultà, il-paragrafu 135 jinbidel b’dan li ġej:
                        
                                    “135.
                                 
                                 
                                    L-Awtorità se tapplika dawn il-linji gwida b’effett mill-10 ta’ Settembru 2014 sal-31 ta’ Diċembru 2023”.
                                 
                              
                  
                        (5)
                     
                     
                        Il-Linji Gwida għall-analiżi tal-kompatibilità mal-funzjonament tal-Ftehim ŻEE tal-għajnuna mill-Istat biex tippromwovi l-eżekuzzjoni ta’ proġetti importanti ta’ interess komuni Ewropew huma emendati kif ġej:
                        
                                    (a)
                                 
                                 
                                    Fil-paragrafu 10(a), tinżied is-sentenza li ġejja:
                                    “Dawn il-Linji Gwida, madankollu, għandhom japplikaw għal impriżi li ma kinux f’diffikultà fil-31 ta’ Diċembru 2019 iżda li saru impriżi f’diffikultà fil-perjodu mill-1 ta’ Jannar 2020 sat-30 ta’ Ġunju 2021.”
                                 
                              
                                    (b)
                                 
                                 
                                    Il-paragrafu 50 huwa sostitwit b’dan li ġej:
                                    
                                                “50.
                                             
                                             
                                                Dawn il-Linji Gwida se jiġu applikati mis-27 ta’ April 2016 sal-31 ta’ Diċembru 2021.”
                                             
                                          
                              
                  
                        (6)
                     
                     
                        Fil-linji Gwida dwar l-assigurazzjoni fuq żmien qasir ta’ kreditu għall-esportazzjoni, il-paragrafu 40 jinbidel b’dan li ġej:
                        
                                    “(40)
                                 
                                 
                                    F’kunsiderazzjoni tal-ħtieġa li jiġu żgurati l-kontinwità u ċ-ċertezza legali fit-trattament tal-għajnuna mill-Istat fil-qasam tal-assigurazzjoni għall-esportazzjoni bi kreditu għal żmien qasir, huwa meqjus xieraq li l-Linji Gwida attwali jiġu applikati sal-31 ta’ Diċembru 2021. Dan se jallinja d-data tal-iskadenza tagħha ma’ dik tal-maġġoranza tal-Linji Gwida dwar l-għajnuna mill-Istat adottati skont il-programm għall-modernizzazzjoni tal-għajnuna mill-Istat.”
                                 
                              
                  
                        (7)
                     
                     
                        Fil-Qafas għall-għajnuna mill-Istat għar-riċerka u l-iżvilupp u l-innovazzjoni, fil-paragrafu 10 tiżdied is-sentenza li ġejja:
                        “Dawn il-linji gwida, madankollu, għandhom japplikaw għal impriżi li ma kinux f’diffikultà fil-31 ta’ Diċembru 2019 iżda li saru impriżi f’diffikultà fil-perjodu mill-1 ta’ Jannar 2020 sat-30 ta’ Ġunju 2021.”
                     
                  
         
            Artikolu 2
            L-unika verżjoni awtentika ta’ din id-Deċiżjoni hija dik bil-lingwa Ingliża.
         
         
            Magħmul fi Brussell, il-15 ta’ Lulju 2020.
            
               
                  Għall-Awtorità tas-Sorveljanza tal-EFTA,
               
               Bente ANGELL-HANSEN
               
                  Il-President
               
               
                  Membru tal-Kulleġġ Responsabbli
               
            
            
               Frank J. BÜCHEL
               
                  Membru tal-Kulleġġ
               
            
            
               Högni KRISTJÁNSSON
               
                  Membru tal-Kulleġġ
               
            
            
               Carsten ZATSCHLER
               
                  Kontrofirmatarju bħala Direttur, Affarijiet Legali u Eżekuttivi
               
            
         
         
            (1)  ĠU L 166, 5.6.2014, p. 44, u s-Suppliment taż-ŻEE Nru 33, 5.6.2014, p. 1, emendat bid-Deċiżjoni ASE Nru 302/14/COL, ĠU L 15, 22.1.2015, p. 103, u s-Suppliment taż-ŻEE Nru 4, 22.1.2015, p. 1.
         
            (2)  ĠU L 354, 11.12.2014, p. 62, u s-Suppliment taż-ŻEE Nru 74, 11.12.2014, p. 1, emendat mid-Deċiżjoni tal-ASE Nru 302/14/COL, ĠU L 15, 22.1.2015, p. 103, u s-Suppliment taż-ŻEE Nru 4, 22.1.2015, p. 1.
         
            (3)  ĠU L 131, 28.5.2015, p. 1 u s-Suppliment taż-ŻEE Nru 30, 28.5.2015, p. 1.
         
            (4)  ĠU L 39, 16.2.2017, p. 49, u s-suppliment taż-ŻEE Nru 11, 16.2.2017, p. 1.
         
            (5)  ĠU L 343, 19.12.2013, p. 54, u s-Suppliment taż-ŻEE Nru 71, 19.12.2013, p. 1, adottat mill-ġdid bid-Deċiżjoni ASE Nru 4/19/COL, ĠU L 163, 20.6.2019, p. 110, u s-Suppliment taż-ŻEE Nru 48, 20.6.2019, p. 1, emendat bid-Deċiżjoni ASE Nru 030/20/COL, ĠU L 220, 9.7.2020, p. 8, u s-Suppliment taż-ŻEE Nru 46, 9.7.2020, p. 1.
         
            (6)  ĠU L 271, 16.10.2015, p. 35, u s-suppliment taż-ŻEE Nru 62, 15.10.2015, p. 1.
         
            (7)  ĠU C 224, 8.7.2020, p. 2.
         
            (8)  Li jikkorrispondu mal-Linji Gwida tal-ASE għar-riċerka u l-iżvilupp u l-innovazzjoni, ĠU L 209, 6.8.2015, p. 17, u s-Suppliment taż-ŻEE Nru 44, 6.8.2015, p. 1.